
			Forord

			Jeg er egentlig ingen kjempefan av carpe diem eller «få maks ut av livet», faktisk får jeg lett utslett av det. Allikevel skrev jeg denne boka, som strengt tatt må sies å havne innenfor kategorien. Det er vel et tegn på dobbeltmoral, hva vet jeg. Saken er imidlertid at jeg har møtt for mange folk som vil noe, men ikke tør. Jeg reiser mye rundt og holder foredrag, og møter minst fem personer på hver plass, som forteller om dette dilemmaet. Det kan være alt fra å sove ute, til å si opp jobben eller gå på kino alene. Folk sier det vel til meg fordi jeg har pratet om det å tørre, eller ikke tørre, i både foredrag, på Instagram og i bokform. 

			Det er noe trist i å høre dette, særlig når jeg har femten ulike tips jeg kunne gjennomgått med dem på stedet og har tonnevis med egen erfaring med å gå fra å ikke våge til å våge. Det er jo den type erfaring man får når man selv både er eventyrlysten og bekymra av seg. Med andre ord måtte det bli en bok. 

			Denne boka er skrevet til alle som har et mål, men som ikke når det. Det er ikke en selvhjelpsbok for folk med psykiske lidelser, men den snylter uhemmet på teknikker hentet fra nettopp den verdenen. Det er mye menneskelig strev som ikke har noe med sykdom å gjøre, som faller godt innenfor normalen. Å være redd for det ukjente, hva andre tenker om oss eller å utsette ting vi burde gjøre er så normalt at de fleste har opplevd det. Når det kommer i veien for det livet vi vil ha, blir det et problem. Ikke nødvendigvis en diagnose, men et kjipt problem der verden blir litt mindre enn den kunne vært.

			Min indre Ludvig fra Flåklypa

			Om hvordan en risikoavers psykolog kan hjelpe deg

		

	
		
			Jeg har alltid tenkt at når man blander to mennesker, får man den ene eller den andre egenskapen. Jeg, for eksempel, er en blanding av islending og hedmarking.

			Farmor var islending, hun var en eventyrer. Farmor gav en god f og gjorde som hun ville. Vilje av stål kombinert med en lett arroganse og imponerende lav interesse for hva andre syntes hun burde gjøre, gjorde h enne til en av få damer med eget firma og egen inntekt. Det var ikke vanlig på førtitallet. Brydde farmor seg om det? Nei. 

			Sånn levde hun livet; et godt eksempel på hennes ringeakt for hva som kunne gjennomføres og ikke, var da hun tok med seg sin hjerneskadede mann med taleproblemer og dårlig gange, på to ukers jernbaneferie i Europa. De var i syttiårene, og farmor kunne tre ord tysk. 

			Selvfølgelig gikk det fint. For med et vinnende vesen kombinert med evnen til å kjefte på den helt riktige måten, er det utrolig hva tyske stasjonsansatte kan få til. Selv når toget ditt er så forsinket at man skulle tro du ville miste overgangen til Stuttgart. Trodde du kanskje at tyske tog ikke kan holdes tilbake? Da har du ikke møtt farmor. 

			På den andre siden har jeg en lang rekke solide hedmarkinger. Folk som har gått fra å ha ingenting til å bygge opp en hel gård med 50 mål dyrket mark. Sterke og trofaste folk som går på jobb hver dag, ser hvilke hinder som kan komme i horisonten før de overhodet befinner seg der. I horisonten.

			Vi snakker om arbeidere som holder samfunnet og familien i gang, for mens farmor dro på eventyr, holdt bestemor stand hjemme. Hun var der alltid med hjemmelaget saft, vafler og uendelig med tid. Og bestefar tok oppvasken og gjorde det som måtte gjøres, mens livet gikk sin vante gang. Bestemor og bestefar var de stødige som sørget for at generasjonene etter dem fikk det livet de selv ikke kunne få, utdannelsen, tryggheten og forutsigbarheten.

			«På denne siden av slekta er vi altså solide folk, men vågale, det er vi ikke.»

			
			

			På denne siden av slekta er vi altså solide folk altså, men vågale, det er vi ikke. Vi er født med beina godt plantet på jorda, med en sunn skepsis for alt som er nytt og/eller risikofylt. Jeg kan love deg at Oslo Børs er fullstendig støvsugd for hemsæthringer og sætherstuener. Vi foretrekker å se pengene våre dø på en sparekonto framfor å sette våre bein i en aksje. Hadde vi arrangert ekstremsportveko i Voss, hadde aktivitetene vært lett kulekjøring i slakk bakke med noe hjemmelagd og fornuftig å spise etterpå. Vi beveget oss ikke sør for Danmark før år 2000, av den enkle grunn at den slags eskapader er fullstendig unødvendig når man kan dra til Toten på bussferie. For å si det kort og greit: Det finnes ikke en meter med Nansen på den siden av slekta. 

			Jeg har alltid forestilt meg at når celler deles og egenskaper utdeles, så får man ENTEN ELLER. Det tok meg litt tid å skjønne at jeg har fått begge deler. Jeg er en hodeløs eventyrer MED egenskapene til Ludvig fra Flåklypa og det er ganske slitsomt. 

			For jeg vil på eventyr, jeg elsker eventyr, jeg ser seriene med Lars Monsen med sikkel rennende nedover haka (og nei, det er ikke fordi jeg har en hang til møkkete mannfolk). Jeg kunne gitt alt for å være der. Men når eventyret står på døra, og jeg faktisk skal på den ekspedisjonen, ja, da melder Ludvig sin ankomst og lister opp hvilke grusomme scenarioer som kan inntreffe om vi beveger oss ut i det ukjente. Og denne tosidigheten har vært et problem helt siden jeg var liten: Jeg elsker for eksempel å stå på scenen, men helt fra jeg var liten har jeg hatt en prestasjonsangst som var fullstendig lammende. Den gangen spilte jeg trompet, og sceneskrekken kunne gi alt fra ukontrollert skjelving til total sperre på høye toner. 

			Dette ville jo vært en enkel sak om man var hedmarking alene og bare kunne konkludert med at «nei, jeg liker ikke å stå på scenen, jeg», men problemet er jo AT JEG GJØR DET. Jeg elsket musikk og jeg elsket å spille for publikum, å slutte ville vært verre enn sceneskrekken. Faktisk v ar kjærligheten til musikken såpass stor at jeg satset på en karriere som klassisk trompetist. Da jeg var 17, begynte jeg på Unge Talenter ved Barratt Due, med tidenes prestasjonsangst i ryggsekken. 

			Forresten var ikke denne tosidigheten begrenset til musikk. Det samme problemet hadde jeg egentlig på alle områder i livet. Nesten uansett hva jeg hadde av nytenkende planer (noe jeg har mye av forresten), fantes det alltid en grunn til at det var umulig og kanskje farlig. Kunne jeg kanskje bygge mitt eget skap? Nei, jeg hadde tross alt nesten strøket i sløyd og hadde praktiske ferdigheter på nivå med en prerevolusjonær fransk prinsesse. Eller hva med å få meg hund? Aldri i verden, det kan ikke jeg. Jeg har vokst opp med katt og kommer helt sikker til å traumatisere den med min kattete oppdragelse. Og når jeg først lot min indre farmor få full gjennomslagskraft, var det gjerne et fullstendig hodeløst prosjekt helt uten risikovurdering. For eksempel flyttet jeg til Danmark for å gå på musikkonservatoriet da jeg var 19. Jeg bare kjørte på «dette går bra» uten å planlegge en meter framfor meg. Alle kom sikkert til å like meg, det ville bli som videregående, bare morsommere!

			Jeg kan fortelle at det å flytte til Danmark, var heftig. Sett i bakspeilet hadde det vært fint å slippe til min indre hedmarking bare litt. Sånn for å se an problemene i horisonten og forberede meg. 

			Jeg burde ha tenkt litt på hva jeg gjorde om jeg havnet i en vennegjeng som ikke passet for meg, hvordan jeg møtte et helt nytt språk, hvordan  jeg skulle håndtere alt fra ensomhet til dansk byråkrati osv. Sånne saker. Men det gjorde jeg ikke, og det ble heftig. Jeg som var vant til at de fleste likte meg, møtte en vegg av språkproblemer og kulturforskjeller. Saken var at jeg ikke lot meg oversette, verken på den ene eller den andre måten. Det kunne jeg godt ha tenkt over på forhånd.

			«Jeg husker fortsatt den første gangen jeg gikk fra å ikke fikse til å fikse.»

			Uansett: Denne kombinasjonen av Ludvig fra Flåklypa og hodeløs eventyrer har gitt meg en påtvungen interesse for det å tørre det jeg ikke tør. Mye av tjueårene mine var en jakt på hvordan man kan leve et godt liv uten verken å kvele eventyreren eller få hedmarkingen til å dø av hjerteinfarkt. Jeg har slukt alt av litteratur rundt dette emnet. Spesielt da jeg gikk på musikkonservatoriet, var saken av stor interesse for meg siden jeg åpenbart kunne spille, jeg klarte bare ikke å spille foran publikum (hvilket jo er det man skal tjene penger på, så det er åpenbart et problem). 

			Jeg leste bøker om sceneskrekk, hørte på CD-er om nevrolingvistisk programmering (hvilket helt seriøst er det mest unødvendig lange og kompliserte navnet som har eksistert i selvhjelpslitteraturen noen gang). Jeg fikk mange råd fra velmenende lærere, alt fra å spise gulrøtter til å tenke positivt eller meditere. Få av dem funka, og frustrasjonen var stor. 

			Allikevel: På et tidspunkt uti bachelorgraden min, etter utallige søvnløse netter, ubrukelige selvhjelpsbøker og dårlig råd, begynte jeg å få noe kontroll på prestasjonsangsten. Jeg husker fortsatt den første gangen jeg gikk fra å ikke fikse til å fikse. 

			Jeg spilte solotrompet i Norsk Ungdomssymfoniorkester. Vi skulle  spille Planetene av Gustav Holst, et utrolig fett stykke musikk som inneholder en solid trompetsolo. I Oslo konserthus, full sal. Jeg skulle spille den soloen, den var jævlig, den var vanskelig og den var utsatt. Jeg telte taktene opp mot soloen, mens hodet mitt kjørte på: 1–2–3 det går ikke, 2–2–3 det går ikke, 3–2–3, soloen nærmer seg, trompeten opp, rett i ryggen, 5–2–3 det går ikke, 6–2–3 instrumentet på leppene, 7–2–3, nå er den her, ÅTTE TO TRE, DET GÅR! 

			«Det morsomme med å starte på psykologistudiet var at jeg merket at all den jobbingen jeg hadde gjort med prestasjonsangsten, faktisk hadde fungert.»

			Det ble en plettfri framførelse av soloen. Planetene av Holst fortsatte. Og jeg satt igjen som i en klokke med skjelvende hender og et hjerte som holdt på å stikke av, mens tilhørerne neppe tenkte over annet enn at musikken spilte som den skulle. Den eneste konsekvensen for orkesteret var at fiolinistene slapp å himle med øynene over hvordan messingblåserne bommer på tonene, da hadde jeg vunnet mitt livs største kamp. Til da. Det som var et ikke-eksisterende skritt for menneskeheten, var et gigantisk skritt for Johanne Refseth.

			Det var en enorm seier i en kamp jeg hadde kjempet siden de første skjelvende konsertene på musikkskolen som åtteåring. Kampen som hadde eskalert i tenårene, der alle toner over tostrøken g plutselig ble helt umulige idet jeg kom ut av øvingsrommet. En kamp som i starten av tyveårene egentlig gikk ut på om jeg ville utføre den jobben jeg utdannet meg til eller ei. Seieren var et resultat av mange års arbeid, famling, testing  av ulike teknikker, mislykkede forsøk, tankearbeid, meditasjon, trening, forestillinger, jeg vet ikke hva jeg ikke hadde prøvd. Jeg hadde brukt én måned bare på mentalt arbeid for å få til denne soloen. 

			Det var omtrent her jeg begynte å snuse på en annen karriere. Ikke på grunn av prestasjonsangsten, men fordi jeg skjønte at det var noe som ikke rimte helt med meg. Det var noe klaustrofobisk ved musikken. Det var en bitteliten verden der alt dreide seg om å bli den ene, svinegode trompetisten som kunne få jobb i de store orkestrene. 

			Mange musikere føler nok at musikk er det eneste de kan drive med, jeg har imidlertid interessert meg for mye og egentlig syntes det meste var morsomt. Jeg er rett og slett lett å underholde, hvilket er en stor fordel når man skal velge utdannelse. 

			Jeg begynte å gravitere mot psykologisk institutt, slengte meg på sykkelen og lurte meg over til universitetsparken i Århus som en utro tjener i natten. En som hadde fått nok av sin ensporede sjef og lurte seg over for å se hva fienden på den andre siden av Ringveien, hadde å tilby. Og fienden viste seg å ha mye å tilby. I en verden full av fremmedord, støvete bøker og tykke brilleglass fant jeg en helt annen ro enn jeg hadde funnet på konservatoriet. 

			Det morsomme med å starte på psykologistudiet var at jeg merket at all den jobbingen jeg hadde gjort med prestasjonsangsten, faktisk hadde fungert. Problemet hadde ikke vært at jeg manglet framgang. Problemet hadde vært at vanskelighetsgraden var så høy. Faktum var at å spille orkestersolo foran et fullsatt Oslo konserthus, er svart belte i prestasjonsangst. Med all øvingen jeg hadde i bagasjen, ble eksamensnerver, presentasjoner og store oppgaver lett som en lek. Samtidig fikk jeg en sjanse til å forstå menneskelig redsel og  hvordan man håndterer den. Jeg begynte å skjønne at det er utrolig mange årsaker til at folk strever med dette, og at selvhjelpsbøkene jeg hadde lest, overså de fleste av disse grunnene. 

			For meg ble denne kunnskapen enda en vei ut i eventyrene, fordi det gav meg et bedre redskap til å fatte hva det handlet om når min indre hedmarking meldte sin ankomst. 

			Villmarkens datter 

			Et tiår senere, nærmere bestemt 2015, fikk jeg en sjanse til å slåss mot frykten i en ny setting. Jeg befant meg midt i en kjærlighetssorg av episke dimensjoner og bestemte meg for å håndtere nederlaget på en ny måte. Nærmere bestemt fant jeg ut at jeg skulle bli en som sov ute alene. I villmarka (og med villmarka mener jeg Nordmarka). 

			Dette var en aktivitet jeg hadde null erfaring med. Ut over de obligatoriske søndagsturene mamma hadde dratt meg med på, var jeg like mye utejente som katta vår var veloppdragen. Dette fikk selvfølgelig min indre Ludvig til å bli svært oppskjørtet, og jeg kan fortelle at den første alenenatta ikke akkurat var plankekjøring. Men: Jeg overlevde. En skjelvende natt i telt, ventende på øksemordere, Nøkken og det som verre var, ble kvittert ut med en morgenkaffe som var så breddfull av mestring at jeg aldri har opplevd lignende. 

			Og hva skjedde etterpå, da jeg hadde overvunnet min egen frykt for eventyr? Jo, da var det et eller annet som løsnet for denne hedmarkingen. Jeg ble hekta på uteliv, fjelltopper, vidder, urørte norske skoger, jeg elska det! Jeg elska utenatta, og jeg elska det å drive på langt fra folk, jeg elska teltet som gjorde at jeg kunne utforske steder der hytter var et fremmedord. 

			Denne nye hobbyen delte jeg på en Instagram-konto som het Rullegress, et svært anonymt tilskudd til datidens instagrammere. Mot slutten av  2017, da det ble litt for kjedelig for meg å bare poste friluftsliv, døpte jeg den om til «Psykolog med sovepose» og begynte å kombinere turbildene med lett anvendelig psykologi. 

			Det viste seg å være en ekstremt god ide. Noe jeg verken hadde planlagt eller forutsett. Dette var nok like greit, siden Ludvig sikkert hadde gått i kjelleren om han hadde skjønt hva som var på ferde. Heldigvis var «Psykolog med sovepose» produsert 100 % etter lystprinsippet, uten verken forretningsplan, målgruppeanalyse eller andre fancy BI-oppfinnelser, og denne tilfeldigheten gjorde karriereskiftet til et faktum før hedmarkingen rakk å protestere. 

			I 2020 startet jeg å jobbe fulltid som psykolog og influenser, og innså at jeg hadde havnet det aller siste stedet jeg trodde jeg skulle havne. Jeg levde av foredrag, snakket på radio og tv, drifta en Instagram-konto og hadde noen klienter. Men: Hovedjobben min var å stå på scenen og prate for hundrevis av mennesker, alene i en time, ofte mer. Når jeg ikke holdt foredrag, dro jeg på tur, dokumenterte det og la ut bloggposter og videoer om psykologi.

			«Jobben min gikk nå ut på omtrent alt jeg hadde vært livredd for før. Jeg elsket det.»

			Mens jeg i 2015 skalv meg igjennom utenatta, tilbrakte jeg nå et sted mellom 30 og 50 netter utendørs i året. Vinter som sommer, korte og lange turer, med eller uten barn, alt var mulig. Jeg hadde blitt psykolog og influenser, og jobben min gikk nå ut på omtrent alt jeg hadde vært livredd for før. Jeg elsket det. 

			
			

			Ikke den eneste Ludvigen i landet 

			Noe av det første jeg skrev om på «Psykolog med sovepose», var en serie om å tørre å sove ute alene. Det var egentlig bare noe jeg kasta i hop i tilfelle det skulle være noen andre særinger der ute som interesserte seg for det samme som meg, og ikke var velsignet med nervesystemet til Lars Monsen. 

			Det var det. Ikke bare noen, og ikke bare særinger, det var mange som leste de innleggene. Helt normale folk som bare hadde lyst til å sove ute alene uten å dø av skrekk. 

			Denne bloggserien fikk gjerne en reprise en gang i året, hvilket sørget for at innboksen min fikk et jevnt tilsig av gode nyheter hver helg. Hver lørdag og søndag morgen kom det beskjed fra en ny, ukjent person som hadde klart det. En person som sendte bilde med mestringens kaffekopp med morgensola i øynene. Folk som gledesstrålende fortalte at de hadde vært livredde, men fiksa det, eller bare hadde hatt en kjempefin natt uten noen problemer. Det var helt konge å lese, en fantastisk start på helgedagene for meg. Folk i hengekøyer, i telt eller på hytter som roper ut at «jeg fiksa det!» 

			Jeg begynte å skjønne at det er mange som strever med det samme som jeg har gjort: en indre eventyrer, fanget i kroppen til Ludvig fra Flåklypa. Og for all del, det er selvfølgelig kjipt når eventyret akkompagneres av et konstant «jammen hva hvis …», hver gang stressnivået når nye høyder. 

			Men for oss eventyrere er det alltid verre å bli hjemme. 

			Som du sikkert har skjønt nå, er dette bakgrunnen for denne boka. Jeg ville skrive en skikkelig guide til alle dere som er som meg. Som vil ut på livets eventyr, men som kommer i veien for dere selv. En bok om alle vinkler man kan angripe redselen fra, slik at man ender opp med det livet man vil ha. 

			
			

			Og det skulle selvfølgelig ikke bare handle om utesoving, det er en litt smal nisje, dessuten er det så mye mer enn dette som er viktig. De teknikkene jeg skriver om her, har jeg brukt til å mestre alt fra å stå på scenen, få meg ny kjæreste etter stygge brudd og dra på lang padletur med datteren min. Planen er å gi leseren samme mulighet. 

			«Dypest sett handlet hele listen om dette: Å kunne være det mennesket man er i verden, uten å være livredd.»

			Jeg startet researchen med å spørre følgerne mine om hva de hadde lyst til å få til, men ikke turte. Jeg fikk en bataljon med svar, og mange av dem var overraskende. Det vil si: Jeg hadde kanskje tenkt at det var mange som drømte om de store eventyrene, om de revolusjonerende ideene. Men ønskene var langt mer varierte enn som så. 

			Noen hadde selvfølgelig store drømmer som vidløftige eventyr av typen sykle Afrika på tvers, eller radikale karriereskift, å hoppe av ni til fire-karusellen og kjøpe småbruk på landet. Sånne ting. Men veldig mange ville helt vanlige greier: tørre å si meningen sin på internett, gå ut og spise alene, tåle å stå i andres reaksjon når du velger en helt annen vei enn dem, prestere 80 %, ikke 100 %, tørre å date etter et kjipt brudd, si ifra til svigermor om at hun skal slutte å vaske huset ditt når hun er på besøk. 

			Det slo meg at folk har veldig empatiske ønsker. For dypest sett handlet hele listen om dette: Å kunne være det mennesket man er i verden, uten å være livredd. Det er jo det det har handlet om for meg også. Å kunne  være den jeg er, stå på en scene og spille, sove ute alene, ha den fritiden jeg ønsker meg. Uten å dø av skrekk.

			Hvem er egentlig riktig eventyrer? 

			Og så kan du kanskje si: Er ikke den psykologen litt for pinglete til å skrive en slik bok om å tørre ting? Litt for pysete til å være eventyrerens stemme? Burde den ikke vært skrevet av en erobrer, en sånn marinejeger som på slutten av karrieren gikk på tvers av Sydpolen. Alene. Og svømte tilbake til Australia En som hadde bevist at han turte. 

			Og ja, det kan være. Men så kanskje ikke. 

			Ofte når jeg har lest selvhjelpsbøker skrevet av store eventyrere eller eks militærfolk som har gjennomgått de verste prøvelser og klart det, tenker jeg: Men du vet jo ikke hvordan folk som meg har det. Vi hadde aldri dratt på den ekspedisjonen der, vi hadde prokrastinert oss ned i TikTok sitt mørkeste mørke før vi hadde tenkt ferdig tanken. 

			Jeg hørte et foredrag om Odd Eliassen, en stor norsk eventyrer som blant annet var første nordmann på Mount Everest (altså før det ble masseturisme der oppe). Han bare gjorde ting. Eliassen og de forholdsvis uerfarne klatrekompisene hans stod en vakker dag og kikket på Trollveggen og tenkte: Dæven, den var fin, er det ikke en liten snøflekk oppi der da, gutter? Kan vi ikke klatre på den? Og så ble de de første til å bestige Trollveggen, som da altså er en såpeglatt fjellside som i mine øyne iallfall ikke er noe man kan klatre på. Mens jeg satt der og hørte, tenkte jeg: Har de ingen risikovurdering overhodet? Er fryktsenteret i hjernen din ute av drift? 

			Da innså jeg at Vår Herre neppe brukte samme tegning da han skrudde sammen hjernen til folk som Odd og folk som meg. Det kan hende at slike folk, fra naturens side, har godt styr både på tankemønster og frykt. På den måten gjør de masse «riktig» uten egentlig å tenke over det. 

			Der Odd Eliassen klatrer Trollveggen blir folk som meg silt fra i psykologitesten på opptaksprøven til militæret. På det spørreskjemaet de har som heter «Er dette en pyse?» Der hadde psykologen sett over brillene sine og tenkt: ja. Dette er en pyse. Og så hadde vi blitt satt i tjeneste med noe ordinært, som grøftegraving og potetskrelling, langt vekk fra marinejegerens festlige hverdag. 

			Disse marinejegerne sier: «Bare gjør det! DET ER BARE Å GJØRE DET.» Men vi må ha litt mer enn det om vi skal komme oss over dørstokkmila. Så konklusjonen min ble at denne boka ikke skal skrives av en marinejeger som ikke har vært redd siden han kom ut av mors liv med et fast blikk og stoisk holdning. 

			Skal du lære hvordan du håndterer redsel, bør du lære av en risikoavers psykolog med ubegrensede mengder eventyrlyst, som faktisk har kranglet seg igjennom de fleste typer redsler og klart det. Dette er boka til alle dere u tforskere der ute som deler skjebne med meg. Som elsker de uoppdagede feltene på kartet, samtidig som det er et eller annet som kommer i veien for å utforske akkurat den delen av livet.

			Her er et kart over frykten, for eventyrere fanget i kroppen til Ludvig fra Flåklypa. 

OPPGAVE:

Lag en liste over ting du kunne tenke deg a fa til, men er redd fori
dag. Har du en indre Ludvig, hvor kommer den fra? Hva gjgr den? Hva
med en indre eventyrer, hvor kommer den fra og hva gjgr den ved
deg?





